CELEX: 32019R0492
Language: hu
Date: 2019-03-25 00:00:00
Title: Az Európai Parlament és a Tanács (EU) 2019/492 rendelete (2019. március 25.) a 391/2009/EK rendeletnek az Egyesült Királyság Unióból való kilépésére figyelemmel történő módosításáról (EGT-vonatkozású szöveg.)

27.3.2019   
               
               
                  HU
               
               
                  Az Európai Unió Hivatalos Lapja
               
               
                  LI 85/5
               
            
         AZ EURÓPAI PARLAMENT ÉS A TANÁCS (EU) 2019/492 RENDELETE
         (2019. március 25.)
         a 391/2009/EK rendeletnek az Egyesült Királyság Unióból való kilépésére figyelemmel történő módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. A kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével, azaz 2019. március 30-tól az EUSZ és az EUMSZ (a továbbiakban együttesen: a Szerződések) az Egyesült Királyságra többé már nem alkalmazhatók, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz.
                  
               
                     (2)
                  
                  
                     A 391/2009/EK európai parlamenti és tanácsi rendelet (3) és a 2009/15/EK európai parlamenti és tanácsi irányelv (4) együttesen alkotja az elismert hajófelügyeleti, hajóvizsgáló és tanúsító szervezetek tevékenységeinek szabályozási keretét.
                  
               
                     (3)
                  
                  
                     A 391/2009/EK rendelet 8. cikke (1) bekezdésével összhangban a Bizottság által uniós szinten elismert hajófelügyeleti, hajóvizsgáló és tanúsító szervezeteket (a továbbiakban: elismert szervezetek) a Bizottságnak rendszeresen és legalább kétévenként értékelnie kell, azzal a tagállammal közösen, amely beterjesztette az adott szervezet elismerésére vonatkozó kérelmet.
                  
               
                     (4)
                  
                  
                     Az egyenlő bánásmód érdekében a Bizottság az érintett tagállam által a 94/57/EK tanácsi irányelvnek (5) megfelelően eredetileg elismert és jelenleg a 391/2009/EK rendelet 15. cikke (1) bekezdésének értelmében uniós elismerést élvező szervezeteket a szóban forgó szervezeteket eredetileg elismerő tagállammal együtt értékeli.
                  
               
                     (5)
                  
                  
                     A 391/2009/EK rendelet 7. és 8. cikkével összhangban az elismert szervezeteknek, annak érdekében, hogy folytatólagosan élvezzék az uniós szintű elismerés előnyeit, továbbra is teljesíteniük kell az említett rendelet I. mellékletében meghatározott minimumkövetelményeket. Ezt a Bizottság – az érintett tagállammal együtt – az említett rendelet 8. cikkének (1) bekezdésével összhangban végzett folyamatos értékelés útján ellenőrzi. Ezért a rendszeres értékelések fontos szerepet játszanak a szervezetek folytatólagos elismertségében.
                  
               
                     (6)
                  
                  
                     Az Unióból való kilépését követően az Egyesült Királyság többé már nem vehet részt a 391/2009/EK rendelet 8. cikkének (1) bekezdése szerint végzett értékelésekben.
                  
               
                     (7)
                  
                  
                     Az eredetileg az Egyesült Királyság által elismert, jelenleg uniós elismerést élvező szervezeteket a 2009/15/EK irányelv 3. cikkének (2) bekezdésével összhangban más tagállamok hajófelügyeleti, hajóvizsgálati és hajótanúsítási feladatok ellátásával bízták meg. Ezért a 391/2009/EK rendelet 8. cikkének (1) bekezdését ezért módosítani kell annak biztosítása érdekében, hogy e szervezetek az említett rendelkezés követelményeinek megfelelően továbbra is értékelés tárgyát képezzék.
                  
               
                     (8)
                  
                  
                     Figyelembe kell venni azokat az ellenőrzési és felügyeleti kötelezettségeket is, amelyeket a tagállamoknak a 2009/15/EK irányelv 9. cikke értelmében jelenleg teljesíteniük kell. E tekintetben az elismert szervezetek 391/2009/EK rendelet szerinti értékelését a Bizottságnak azon érintett tagállammal vagy tagállamokkal együtt kell lefolytatnia, amelyektől az elismert szervezet a 2009/15/EK irányelv 3. cikke (2) bekezdésének megfelelően felhatalmazást kapott.
                  
               
                     (9)
                  
                  
                     Az elismert szervezetek ellenőrzésére vonatkozó nemzeti és uniós tevékenységek koordinálásának biztosítása érdekében a Bizottságnak szakértőkkel kell konzultálnia, és a munkateher megkettőződésének elkerülése és a meglévő kapacitások és erőforrások legjobb kihasználása érdekében azonosítania kell a bevált gyakorlatokat, és azokat meg kell osztania.
                  
               
                     (10)
                  
                  
                     E rendeletnek sürgősen hatályba kell lépnie, az Európai Unió Hivatalos Lapjában való kihirdetését követő napon és ezt a rendeletet attól a naptól kell alkalmazni, amelytől kezdve a 391/2009/EK rendelet az Egyesült Királyságra többé már nem alkalmazható,
                  
               ELFOGADTA EZT A RENDELETET:
         
            1. cikk
            A 391/2009/EK rendelet 8. cikke (1) bekezdésének helyébe a következő szöveg lép:
            
               
                  „(1)   A Bizottság minden elismert szervezetet rendszeresen és legalább kétévente értékel, azzal a tagállammal vagy azokkal a tagállamokkal közösen, amely(ek)től a szervezet a 2009/15/EK irányelv 3. cikke (2) bekezdésének megfelelően felhatalmazást kapott, azt vizsgálva, hogy eleget tettek-e az e rendelet értelmében meglévő kötelezettségeknek, és hogy teljesülnek-e az e rendelet I. mellékletében meghatározott minimumkövetelmények. Az értékelésnek az elismert szervezetek azon tevékenységeire kell korlátozódnia, amelyek e rendelet hatálya alá tartoznak.”
               
            
         
         
            2. cikk
            A Bizottság e rendelet alkalmazásának időpontjától számított három éven belül jelentést tesz az Európai Parlamentnek és a Tanácsnak a rendelet hatásairól.
         
         
            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet attól a naptól kell alkalmazni, amelytől kezdve az 391/2009/EK rendelet az Egyesült Királyságra már nem alkalmazható.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2019. március 25-én.
            
               
                  az Európai Parlament részéről
               
               
                  az elnök
               
               A. TAJANI
            
            
               
                  a Tanács részéről
               
               
                  az elnök
               
               G. CIAMBA
            
         
         
            (1)  HL C 62., 2019.2.15., 298. o.
         
         
            (2)  Az Európai Parlament 2019. március 13-i álláspontja (a Hivatalos Lapban még nem tették közzé) és a Tanács 2019. március 19-i határozata.
         
            (3)  Az Európai Parlament és a Tanács 391/2009/EK rendelete (2009. április 23.) a hajófelügyeleti és hajóvizsgáló szervezetek közös szabályairól és szabványairól (HL L 131., 2009.5.28., 11. o.).
         
            (4)  Az Európai Parlament és a Tanács 2009/15/EK irányelve (2009. április 23.) a hajófelügyeleti és hajóvizsgáló szervezetek, valamint a tengerészeti hatóságok vonatkozó tevékenységeinek közös szabályairól és szabványairól (HL L 131., 2009.5.28., 47. o.).
         
            (5)  A Tanács 94/57/EK irányelve (1994. november 22.) a hajófelügyeleti és hajóvizsgáló szervezetek, valamint a tengerhajózási igazgatás vonatkozó tevékenységeinek közös szabályairól és szabványairól (HL L 319., 1994.12.12., 20. o.).